En ventet gæst ankom søndag til Skagen. Tusindvis af krognæb har siden tidligt i oktober været i bevægelse i Skandinavien, og lørdag nåede en flok på tyve styk den svenske vestkyst. Derfor var det blot et spørgsmål om tid, før flokken fortsatte mod Danmark – og ganske rigtigt kunne fuglekiggere i Skagen søndag spotte flere krognæb. Først to styk, og derefter fire. - Krognæb om efteråret er en kæmpe begivenhed blandt danske birdere, siger Rolf Christensen fra Grenen Fuglestation. Mange birdere forventes at lægge vejen forbi Skagen i de kommende uger for at se flere krognæb. Krognæb kan blive op til 22 centimeter lange. Normalt kommer de først til Danmark i november, og det er kun sket to gange før, at arten arriverer i Skagen i oktober. Delfiner kiggede også forbi Det har været en begivenhedsrig weekend på toppen af Danmark. Lørdag fik fuglekiggerne øje på en flok med syv delfiner, og søndag var flokken stadig ud for Skagen. Selvom delfiner en gang imellem dukker op ved Danmark, er det uhyre sjældent, at så stor en flok kigger forbi. Der var derfor eufori at spore blandt fuglekiggerne, og det lykkedes Rolf Christensen at optage en video af delfinerne:

Opsummering:
Den i Danmark sjældne finkeart krognæb er søndag blevet spottet i Skagen.